32004R0585
L 091/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 585/2004 НА КОМИСИЯТА
от 26 март 2004 година
за изменение на Регламент (ЕО) № 282/2004 относно установяване на документ за декларирането и за ветеринарните проверки на животните от трети страни, въведени в Общността
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 3, параграф 2 и член 7, параграф 2 от нея,
като има предвид, че:
(1)
Член 8 от Регламент (ЕО) на Комисията № 282/2004 от 18 февруари 2004 г. относно установяване на документ за декларирането и за ветеринарните проверки на животните от трети страни, въведени в Общността (2) не изразява достатъчно ясно преходните разпоредби по отношение на граничните инспекционни пунктове между държавите-членки и новите държави-членки, които следва да бъдат премахнати в момента на присъединяването, и следователно е уместно да се преработи формулировката му, за да се отстрани всякаква неяснота.
(2)
Общият ветеринарен входен документ (ОВВД), посочен в Регламент (ЕО) № 282/2004, е неясен по отношение на декларациите от страна на лицето, отговорно за товара, посочено в клетка 25, и официалния ветеринарен лекар, посочен в клетка 42, следователно документът има нужда да бъде преформулиран.
(3)
За да се изяснят всички тези точки, Регламент (ЕО) № 282/2004 следва да бъде съответно изменен.
(4)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) 282/2004 се изменя, както следва:
1.
Член 8 се заменя със следното:
„Член 8
До 1 май 2004 г. настоящият регламент не се прилага за граничните инспекционни пунктове, записани в списъка в приложение II, определени да бъдат премахнати, считано от момента на присъединяването на Чешката република, Унгария, Полша, Словения и Словакия.“
2.
Образецът за общ ветеринарен входен документ (ОВВД) в приложение I се заменя с този, възпроизведен в приложението към настоящия регламент.
Член 2
Настоящият регламент влиза в сила на 31 март 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 март 2004 година.